Nakon što je sinoć potpredsjednik Hrvatskog sabora Milijan Brkić naložio izbacivanje zastupnika Živog zida Ivana Pernara iz Sabornice oglasio se i Sindikat državnih i lokalnih službenika i namještenika. Oni su poručili kako iznošenje zastupnika iz saborskih klupa zahtjeva posebne uvjete rada.

“Sukladno Pravilniku o zaštiti na radu pri ručnom prenošenju tereta (NN 42/05), primjereni uvjeti pri prenošenju tereta su ako je držanje tijela pri prenošenju ergonomski primjereno, prostor za kretanje i hodanje dovoljno velik, tlo ravno i da teret ima primjereno hvatište, što je pri iznošenju Pernara iz Sabora nemoguće osigurati, budući da ga se prvo mora dohvatiti iz saborske klupe, u skučenom i stepenastom prostoru, pri čemu saborski stražari tijelo drže u položaju dubokog pretklona u kojem postoji opasnost od oštećenja leđa”, oglasili su se iz Sindikata.

“Budući da poslodavac zbog konfiguracije sabornice ne može ručno prenošenje tereta (Pernara) zamijeniti primjerenom radnom napravom, pomagalima i primjerenim mehaničkim pomagalima, jedino rješenje za saborske stražare koji učestalo iznose Pernara iz Sabora je priznavanje dodataka na posebne uvjete rada u vidu dodatka za iznošenje Pernara iz Sabora, uz napomenu da bi dodatak trebalo postotno povećati u slučaju učestalog iznošenja nekog korpulentnijeg saborskog zastupnika, poput npr. Mire Bulja“, zaključili su.